b'\n_START_ARTICLE_\nMariager kirke\n_START_SECTION_\nMariager kloster\n_START_PARAGRAPH_\nMariager kloster var sammen med klostret i Maribo de eneste klostrene i Danmark som tilh\xc3\xb8rte birgittinerordenen. Klostret var innviet til V\xc3\xa5r Frue og Sankt Birgitta. Klostret ble opprettet i kong Erik av Pommerns regjeringstid, en gang i perioden 1425-1432. Det egentlige stiftelses\xc3\xa5r regnes dog \xc3\xa5 v\xc3\xa6re 1446, \xc3\xa5ret pave Eugenius IV  stadfestet en overdragelse av de to tidligere benediktinerklostrene i Glenstrup og Randers til birgittinerne i Maribo, for at det kunne gi grunnlaget for opprettelsen av datterklosteret i Mariager. Blant grunnleggerne var en krets av adelige, blant annet rikshoffmesteren Otte Nielsen Rosenkrantz. I de f\xc3\xb8lgende \xc3\xa5rene vokste stiftelsen, og ved slutten av middelalderen var Mariager kloster det st\xc3\xb8rste og helt dominerende klosteret i \xc3\x98stjylland. Birgittinerordenen tiltrakk seg i s\xc3\xa6rlig grad medlemmer av adelige slekter. Ved inntredenen i klosteret skulle man ha med seg en \xc2\xabmedgift\xc2\xbb tilsvarende  \xc2\xabmat og drikke\xc2\xbb p\xc3\xa5 livstid. Dette medf\xc3\xb8rte at Mariager ved reformasjonen hadde over 600 g\xc3\xa5rder i Nord\xc3\xb8stjylland.\n_START_SECTION_\nKlosterbygningene\n_START_PARAGRAPH_\nI birgittinerordenens klostre bodde det b\xc3\xa5de munker og nonner, men i adskilte bygninger p\xc3\xa5 hver side av kirken. Nonneg\xc3\xa5rden bestod av 3 fl\xc3\xb8yer som dannet en lukket g\xc3\xa5rd der kirken utgjorde s\xc3\xb8rfl\xc3\xb8yen. Munkeg\xc3\xa5rden bestod av flere bygninger som l\xc3\xa5 s\xc3\xb8r for kirken med g\xc3\xa5rdens nordfl\xc3\xb8y i forlengelsen. Fremdeles bevart er deler av kirken samt nordfl\xc3\xb8yen av munkeg\xc3\xa5rden, mens de \xc3\xb8vrige bygninger ble revet p\xc3\xa5 1700-tallet og begynnelsen av 1800-tallet.\n_START_SECTION_\nKlosterkirken p\xc3\xa5 1400-tallet\n_START_PARAGRAPH_\nKlosterkirken ble bygget i \xc3\xa5rene fra ca. 1460-1480. Da den var ferdig, var den en av landet st\xc3\xb8rste kirker: 75 meter lang og 32 meter bred. Den var oppdelt i et 25 meter h\xc3\xb8yt hovedskip, flankert av to 15 meter h\xc3\xb8ye sideskip. Alle tre skip var dekket av et veldig tak og avsluttet med kraftige gavler med murblendinger mot \xc3\xb8st og vest.\n_START_SECTION_\nKirkebygningen i dag\n_START_PARAGRAPH_\nSlik Mariager kirke fremst\xc3\xa5r i dag er den en beskjeden bygning sammenlignet med dens opprinnelige utforming. Etter at klosteret ble lagt ned ble kirken alminnelig sognekirke for Mariager by. Vedlikeholdet av den store kirken var en for stor oppgave for den lille kj\xc3\xb8pstaden, og kirken forfalt. I 1788-89 ble det gjennomf\xc3\xb8rt en radikal redkusjon og oppussing av bygningen ved Horsens-arkitekten Anders Kruuse. Hele kirkens \xc3\xb8stlige del ble revet og erstattet av et lite, lavt kor. I 1931-33 forh\xc3\xb8yet man det lille koret.'